Volfqanq Amadey Motsart Avstriyanın Zalsburq şəhərində doğulmuşdu. Beş yaşı olanda fövqəladə
musiqi istedadına malik Motsart haqqında söhbətlər bütün Avropaya yayılmışdı. Onun qeyriadi
ifaçılıq ustalığı, fitri istedadı təkcə musiqi həvəskarlarını deyil, eləcə də məşhur bəstəkarları
heyrətləndirirdi. Bir çoxları etiraf edirdilər ki, bu oğlan onların hamısını kölgədə qoyacaq.
Bu dahi oğlan haqqındakı hekayətlər əfsanəyə bənzəyirdi. Qəzetlər onun Almaniya, İngiltərə,
İsveçrə, İtaliya və Fransadakı qeyri-adi konsertləri barədə məlumat verirdi. Fransızlar 6 yaşlı bəstəkara
hörmət əlaməti olaraq onun əsərlərinin not yazılarını kitabça halında nəşr etdirmişdilər. Motsart
çox işləyirdi. O, bəzən gündə iki konsert verir, gecələr isə musiqi bəstələməyə məcbur olurdu.
Hələ 14 yaşında ikən akademiyaya üzv seçilən Motsart Avropa ölkələrinin musiqisi ilə yaxından tanış
olmuşdu. Ümumiyyətlə, başqa xalqların nəğmələri xoşuna gəlirdi. Motsartın "musiqi səyahətləri"
onun üçün ciddi və mühüm məktəb idi. Sonralar o yazırdı: "Heç kim musiqi bəstələmək
qanunlarının öyrənilməsinə mənim qədər əmək sərf etməyib. Mən bütün məşhur bəstəkarların
musiqi əsərlərini böyük səy və diqqətlə öyrənmişəm".
Motsartın ilk müəllimi atası olub. O, məşhur pedaqoq, bəstəkar və əla skripkaçı, çox işgüzar, lakin
xasiyyətcə bir qədər soyuq təbiətli adam idi. Volfqanqa daha çox anasının xasiyyəti keçib. O, hər
şeyə tez inanan, adamlarla asanlıqla dil tapan, məişət məsələlərindən az baş çıxaran insan idi.
Motsart vəzifə və pul xatirinə zadəgan və əyanlar qarşısında əyilməmiş, saray musiqiçisinin nökər
vəziyyəti ilə heç vaxt barışmamışdı.
O, 26 yaşında ikən doğma Zalsburqu tərk edib, Vyanada müstəqil həyata başlayıb. Əsil musiqi
həvəskarları Motsartın bəstələdiyi simfoniyalar və sonatalara, "Fiqaronun toyu", "Don Juan", "Sehrli
fleyta" operalarına valeh idilər.
Motsart öz vətəninin musiqisini yüksəklərə qaldırmaq arzusunda idi. Lakin onun rəqibləri Motsartın
yaradıcılıq fəaliyyətini məhdudlaşdırmağa cəhd göstərirdilər.
Daim maddi ehtiyac və mənəvi sıxıntı içərisində yaşaması, haqsız təhqirlərə məruz qalması Motsartın
səhhətini pozub və onun erkən ölümünə səbəb olub. Dahi bəstəkar Vyanada dəfn olunub.