I Pyotrun islahatları. Rusiyanın Avropa ölkələrindən geriliyi və Şimal müharibəsinin ilk illərində məğlubiyyəti islahatlar keçirilməsini zəruri edirdi.
I Pyotr hərbi islahatlara başladı. Qoşunların toplanması rekrut (əsgər) qaydası ilə həyata keçirildi. Rusiyada güclü daimi ordu və ilk hərbi donanma yaradıldı. Ordunun əsasını daimi piyada və süvari birləşmələri təşkil edirdi.
Silah istehsalının genişləndirilməsi üçün metallurgiya manufakturaları tikildi. Metallurgiyanın inkişafı artilleriyanın da inkişafına səbəb oldu. Süngülü tüfənglərin istehsalına başlanıldı.
XVIII yüzilliyin birinci yarısında idarəetmə orqanlarında da islahatlar keçirildi, islahatların əsas mahiyyəti mütləqiyyətin dayağı olan zadəgan- məmur sistemini formalaşdırmaq idi. Əvvəlki idarəetmə orqanları sıradan çıxarılır, yeniləri ilə əvəz olunurdu. Bunlardan əhəmiyyətlisi icra və məhkəmə səlahiyyətləri olan Senat idi. Senatın üzvləri çar tərəfindən təyin olunurdu. Sonradan bu qurumun səlahiyyətləri artırılaraq dövlət orqanlarına nəzarət etməyə başladı.
I Pyotr mədəni sahədə də islahatlar keçirdi. Rusiya tarixində ilk dəfə teatr, qəzet, dövlət kitabxanası və Elmlər Akademiyası yaradıldı. Təqvim və əlifba islahatlarının keçirilməsi də I Pyotrun adı ilə bağlıdır.
I Pyotrun hakimiyyəti illərində xarici ticarət xeyli genişlənmişdir. Ölkə daxilində istehsalı gücləndirmək üçün dövlət himayə siyasəti həyata keçirir, xaricdən gətirilən məhsullara yüksək gömrük haqqı tətbiq edirdi.
I Pyotrun ticarətin inkişafı üçün atdığı addımları XVII yüzilliyin ortalarında qəbul edilən ticarət qanunları ilə müqayisə edin və ümumi cəhətlərini müəyyən edin.
I Pyotrun islahatları Rusiyanın Avropa ölkələrindən geriliyini xeyli azaltdı. İnzibati dəyişikliklər isə mütləq monarxiyanın formalaşmasını başa çatdırdı.
Mətnə əsasən I Pyotrun islahatlarını qruplaşdırın.
I PYOTRUN İSLAHATLARI
HƏRBİ
İDARƏETMƏ
MƏDƏNİ
TİCARƏT
Rusiya XVIII yüzilliyin ikinci yarısında. II Yekaterinanın hakimiyyəti dövründə (1762-1796) daxili çəkişmələrə son qoyuldu və I Pyotrun dövründə formalaşan siyasi ənənələr davam etdirildi.
II Yekaterina