"Parçala və hökm sür" siyasəti yeridən çar hökuməti Volqaboyu və Uralın müsəlman türkləri arasında xristian dinini yaymaqla onların arasındakı birliyi pozmağa çalışırdı. Müsəlman torpaq sahibkarlarının mülkləri əllərindən alınaraq xristianlığı qəbul etmiş türklərə paylanırdı. Qədim türk dini inanclarına bağlı olan çuvaşların vəziyyəti xüsusilə ağır idi. Onlar rus qalalarının inşasında haqqı ödənilməyən işlərə və 25 illik hərbi xidmətə cəlb olunurdular.
XVII yüzilliyin əvvəllərində xristianlığı qəbul etmiş türklər çar Rusiyasının xeyli hissəsini, o cümlədən Moskvanı işğal etmiş Polşa qoşunlarının qovulmasında yaxından iştirak etmişdilər. Polşalıların Moskvadan qovulmasından dərhal sonra Rusiyada çar taxtına çıxarılacaq namizədlər içərisində Qazan xanının varisləri də var idi. Romanovlar sülaləsindən çar seçilməsinə imza atmış əyanlardan bir neçəsi türk əsilli olmuşdur.
Volqaboyu - Ural türkləri və Rusiya ordusu Moskvanın Polşa qoşunlarından azad edilməsi uğrunda döyüşdə
Mixail Romanovun Moskvada taxta çıxardılması