Durğunluğu aradan qaldırmaq üçün keçirilən islahatlar. Osmanlı dövlətindəki durğunluğun qarşısını almaq üçün XVII yüzilliyin II yarısında sədrəzəm Köprülü Mehmet paşanın başçılığı ilə islahatlar keçirildi. O, İslam alimləri arasındakı mübahisələrə son qoydu, dövlət büdcəsindəki kəsirləri aradan qaldırdı, orduda ciddi nizam-intizam yaratdı. Anadoludakı üsyanlar yatırıldı. Osmanlı ordusu Çanaqqalanı mühasirəyə almış venesiyalıları darmadağın edərək onları işğal etdikləri adalardan vurub çıxartdı.
Mehmet paşanın vəfatından sonra onun oğlu Fazil Əhməd paşa sədrəzəmlik vəzifəsinə gətirildi.
Köprülü Mehmet paşa
Köprülü Mehmet paşanın keçirdiyi islahatlara dair cədvəl tərtib edin.
Atasının yolunu davam etdirən Köprülü Fazil Əhməd paşa Avstriya üzərində bir çox parlaq qələbələr qazandı. Krit adası Osmanlı ordusu tərəfindən fəth edildi.
Köprülü Fazil Əhməd paşa
Krit adası uğrunda döyüş
Reç Pospolita və Rusiya ilə müharibələrdə Osmanlı ordusu öz üstünlüyünü bir daha sübut edə bildi. Ukrayna kazaklarının xeyli hissəsi Osmanlı dövlətinin himayəsinə alındı.
Reç Pospolita Polşa krallığı və Böyük Litva knyazlığının birləşməsi nəticəsində yaranmış dövlətdir.