uzaq məsafədə yerləşən bölgələrdə yüksək gəlirlə satırdılar. Bu da vahid ümum-Rusiya bazarının yaranmasına gətirib çıxardı.
Manufakturaların inkişafına dəstək məqsədilə xarici tacirlərə verilən güzəştlər ləğv edilir, proteksionist tədbirlər həyata keçirilirdi.
Proteksionizm (müdafiə, himayə) daxili bazarı müdafiə etmək məqsədilə xaricdən gətirilən məhsulların məhdudlaşdırılmasına yönəlmiş dövlət siyasətidir.
XVII yüzilliyin ortalarında Rusiyada gömrük qanunu qəbul edildi. Qanuna əsasən daxili ticarət rüsumları ləğv edildi, xarici tacirlər daha yüksək gömrük rüsumları ödəməli oldu. "Yeni ticarət nizamnaməsi" ilə rus bazarlarında pərakəndə məhsullar satmaq xarici tacirlərə qadağan olundu. Bu qanunlar rus tacirlərinin mənafeyi üçün qəbul edilmişdi.
XVII yüzilliyin ikinci yarısında siyasi vəziyyət. XVII yüzilliyin ikinci yarısında Avropa ölkələrində kapitalist münasibətləri inkişaf etdiyi halda, Rusiyada feodal-təhkimçilik qaydaları daha da möhkəmlənirdi. İqtisadi-təsərrüfat əlaqələrinin möhkəmlənməsi siyasi əlaqələrin də möhkəmlənməsinə səbəb olurdu. Bu dövrdə Rusiyanı qeyri-məhdud hakimiyyətə malik olan çar idarə edirdi.
Mütləqiyyətin dayağı olan Zemstvo məclisləri tez-tez deyil, yalnız hökumətin təşəbbüsü ilə toplanırdı. Bu da çarın təkbaşına hakimiyyətinin möhkəmləndirilməsi ilə bağlı idi.
Təhkimçilik zülmünün güclənməsi və vergilərin artırılması üsyanlara səbəb olurdu. Lakin üsyanlar kortəbii və qeyri-mütəşəkkil olduğundan qısa zamanda hökumət tərəfindən yatırılırdı. Üsyanların baş verməsi hökuməti təhkimçilik hüququnun rəsmiləşdirilməsi prosesini başa çatdırmağa vadar edirdi. 1649-cu ildə "Məclis Qanunnaməsi" adlanan yeni qanunlar toplusu qəbul olundu.
Feodal-təhkimçilik münasibətlərinin möhkəmləndirilməsinə xidmət edən bu qanunlar toplusu ilə kəndlilər qəti olaraq torpağa təhkim edilir, kəndlinin bir sahibkarın yanından başqa sahibkarın yanına getməsi qadağan olunurdu. Zadəgan mülklərinin irsən keçməsi hüququ isə təsdiq edilirdi. "Qanunnamə" həmçinin şəhərlərdə yaşayan əhalinin də vəziyyətini ağırlaşdırırdı.
Beləliklə, "Məclis Qanunnaməsi" ilə Rusiyada:

- təhkimçilik asılılığının rəsmiləşdirilməsi prosesi başa çatdı;
- kəndlilərin təhkimçilik asılılığına düşməsi hüquqi şəklə salındı;
- əhalinin zülm və əsarətə qarşı müqavimətini qırmaq üçün təhkimçi hakimiyyət orqanları formalaşdırıldı.

XVII yüzilliyin ikinci yarısında Rusiyanın xarici siyasəti. XVII yüzilliyin ikinci yarısında Ukrayna və Belarusiya torpaqlarının birləşdirilməsi, Baltik dənizi sahillərinə çıxışın əldə edilməsi və Qara dəniz sahillərinə yiyələnmək xarici siyasətdə Rusiyanın əsas məqsədləri idi.
XVII yüzilliyin ortalarında Ukrayna və Belarusiya Reç Pospolita dövlətinin tərkibində idi.
Təhkimçilik zülmündən əziyyət çəkən xalq feodalların yanından qaçaraq sərhəd bölgələrində məskunlaşır, azad kəndlilərə - kazaklara çevrilirdi. Yerli əhali zülmə qarşı azadlıq uğrunda mübarizə aparırdı. Belə vəziyyətdən Rusiya məharətlə istifadə etdi.
Bartolda görə, "kazak" sözü türkcə "quldur, sakitliyi pozan" mənasını verir. Bu söz milliyyəti deyil, davranış xüsusiyyətini, fəaliyyəti əks etdirir. Kazaklar, əsasən, XIV-XVII yüzilliklərdə Ukrayna və indiki Rusiyanın cənubunda feodalların və mülkədarların zülmündən qaçaraq azad olmuş təhkimli kəndlilər idi.