OSMANLI İMPERİYASI
durğunluq dövrü, Köprülü Mehmet
paşa, geriləmə dövrü, “Lalə dövrü”,
“Yunan layihəsi", Yassı sülhü,
III Səlimin islahatları
Əsası oğuzların Qayı boyu tərəfindən qoyulmuş
Osmanlı dövləti 1453-cü ildə Bizansın
varlığına son qoyaraq onun paytaxtı Konstantinopolu
fəth etmiş və bu şəhəri öz paytaxtına
çevirərək İstanbul adlandırmışdı.
XVI yüzillikdə hakimiyyətini üç qitəyə yayan
Osmanlı dövləti XVII yüzilliyin əvvəllərində də
qüdrətini qoruyub saxlaya bilmişdi.
Osmanlı imperiyası durğunluq dövründə. Osmanlı imperiyası XVI yüzilliyin sonlarında geniş ərazilərə malik qüdrətli bir dövlət idi. Səfəvilərlə müharibələrdə qalib gələn osmanlılar Xəzər dənizinə qədər uzanan əraziləri tutmuşdu. Osmanlılar ticarət əlaqələrini genişləndirmək məqsədilə Volqa və Don çaylarını, həmçinin Aralıq dənizini Qırmızı dəniz və Hind okeanı ilə birləşdirəcək
kanallar çəkilməsinə dair layihələri işləyib hazırlamışdı. Əvvəlki iqtisadi gücə malik olmayan Osmanlı dövləti bu layihələri gerçəkləşdirə bilmədi.
Yeni dövrün başlanğıcında Osmanlı dövləti tarixinin durğunluq, daha sonra isə geriləmə dönəminə daxil oldu.