Sənaye çevrilişi dövründə atın
lokomotivlə yarışı
İngiltərədə sənayenin daha yüksək mərhələyə keçməsinə şərait yaranmışdı. Aqrar çevriliş nəticəsində sənaye müəssisələrinə lazım olan işçi qüvvəsinin miqdarı artmışdı. İstehsalı genişləndirmək üçün müəssisə sahiblərinin imkanı genişlənmişdi. Aqrar çevrilişin başa çatmasında çəpərləmələrin rolu böyük idi. Dövlət iqtisadiyyata himayədarlıq etdiyi üçün sahibkarlardan alınan vergiləri azaltmışdı. Müəssisə sahibləri və yeni zadəganlar sənayeyə böyük həvəslə kapital ayırırdı. Daxili bazarın genişlənməsi ölkədə məhsul istehsalının artması ilə bağlı idi.
İngiltərədə sənaye çevrilişi XVIII yüzilliyin 60-cı illərində başlamışdı. İstehsal sahələrinin əksəriyyətində maşın və texnikadan istifadə edilirdi. Sənaye çevrilişi əvvəlcə yüngül sənayedə başladı. Çünki bu sahədə maşın tətbiqi çoxlu xərc tələb etmirdi və qısa müddətdə yüksək qazanc əldə edilirdi. Yüngül sənayedə isə toxuculuq məhsulu, xüsusilə pambıq parça istehsalı daha sürətlə artırdı. Hindistandan idxal edilən məhsulların rəqabətinə davam gətirmək üçün toxuculuq texniki cəhətdən təkmilləşdirilməli idi.
Beləliklə, sənaye çevrilişi dünyada İlk dəfə İngiltərədə həyata keçirildi.
Sənaye çevrilişinə şərait yaradan amilləri müəyyən edin.