Xəritə əsasında koloniyaların Atlantik okeanı sahillərində salınmasının səbəbini izah edin.
Koloniyalar kralın təyin etdiyi qubernatorlar tərəfindən idarə olunurdu. Hər bir koloniyada məclis fəaliyyət göstərirdi. O, daxili qanunlar qəbul edir, vergiləri müəyyənləşdirirdi. Yalnız qubernator məclisin qərarını ləğv etmək səlahiyyətinə malik idi. Koloniyalar arasında əlaqə genişləndikcə əhali bir-birinə qaynayıb qarışır, yeni bir xalq - Amerika xalqı formalaşırdı.
İngiltərə dövləti kolonistlərə (koloniyaların sakinlərinə) bir çox qadağalar qoymuşdu. Onlar qərbə doğru köçə bilməzdilər. Müstəmləkələrdə dəmir məmulatlarının hazırlanması və parça toxunması da qadağan olunmuşdu. Onlar hazır şəkildə İngiltərədən gətirilməli idi.
İngiltərənin koloniyaların siyasi və iqtisadi inkişafına maneələr yaratmasının səbəblərini izah edin.
İngilis tacirlərinin maraqlarına uyğun olaraq koloniyaların başqa dövlətlərlə ticarətinə icazə verilmirdi.
1765-ci ildə İngiltərə parlamenti koloniyalara qarşı "Möhür" qanunu qəbul etdi. Qanuna görə əhali çap məmulatlarına rəsmi möhür vurmaq üçün vergi ödəməli idi. Koloniyaların təmsilçilərinin iştirakı ilə keçirilən müşavirədə ingilis mallarının boykot edilməsi qərara alındı.
Boykot ayrıca şəxs, təşkilat və dövlətlə əlaqələrin kəsilməsi, müəyyən malların alınmasından imtina və bu kimi hərəkətlərdən ibarət olan siyasi- iqtisadi mübarizə üsuludur.
1773-cü ildə "Ost-Hind" şirkətinin çayla yüklənmiş gəmiləri Boston limanına yan aldı. Boykotu pozmaq üçün çay ucuz qiymətə əhaliyə satılmalı idi. Buna etiraz edən və hindu geyimində olan bir qrup fəal gəmilərə hücum edib çay yeşiklərini körfəzə boşaltdı. "Boston çay qonaqlığı" adını almış bu hadisədən sonra İngiltərə hökuməti Boston limanını bağladı.
"Boston çay qonaqlığı"