Aqrar çevriliş nəticəsində iri torpaq sahibliyi genişlənir və möhkəmlənirdi. Lendlordlar öz torpaqlarını böyük sahələrlə icarəyə verirdilər. Torpağı icarə edən isə yeni zadəganlar və burjuaziya nümayəndələri idi. Onlar öz təsərrüfatlarında muzdlu əməkdən, yeni texnikadan və səmərəli əkinçilik üsullarından istifadə edirdilər.
Lendlordlar kapitalist münasibətlərinin inkişafından sonra formalaşan iri torpaq mülkiyyətçiləridir.
İngiltərədə həm inqilab, həm də ilkin kapital yığımı nəticəsində sənayenin inkişafı üçün əlverişli şərait yaranmışdı. Sənaye məhsulları istehsal edən manufakturaların sayı artırdı.
Kapitalist münasibətlərinin inkişafı ölkədə daxili bazarın formalaşmasına kömək edirdi. Yeni yolların çəkilməsi və çaylardan istifadənin genişlənməsi ticarətin inkişafı üçün imkan yaradırdı.
Manufakturaların təşkilində ticarət kapitalı əsas rol oynayırdı. Xarici ticarət ölkəyə böyük mənfəət gətirirdi. İxrac coğrafiyası dəyişilmişdi. İngiltərədən Avropa ölkələrinə ixrac olunan məhsulun miqdarı azalmış, müstəmləkələrə göndərilən məhsulun miqdarı artmışdı. Qul ticarətindən İngiltərənin gəliri xüsusilə böyük idi.
Xarici ticarətdən, qul alverindən və müstəmləkələrdən əldə edilən vəsait sənayeyə sərf edilirdi. Dövlət sahibkarlara böyük məbləğdə kredit verirdi.
İngiltərədə maarifçilik. XVIII yüzillikdə İngiltərə üçün səciyyəvi cəhətlərdən biri maarifçilik idi. İstehsalın, ticarətin və dənizçiliyin inkişafı üçün elmi biliklərə tələbat böyük idi.
İngiltərədə maarifçilik inqilabdan sonra formalaşmışdı. Burada maarifçilik mötədil xarakter daşıyır, kilsəni və feodal qaydalarını sərt tənqid etmirdi. Onların siyasi baxışları İngiltərənin dövlət quruluşuna bəraət qazandırmağa yönəlmişdi. İngiltərədə maarifçilik
İngiltərədə manufaktura