Hindistanda miniatür rəssamlıq da inkişaf edirdi. Hind sənətkarlarının hazırladıqları naxışlı əşyalar, bəzəkli parçalar və metal məmulatlar göz oxşayırdı. Rəqs, musiqi ölkənin ən inkişaf etmiş sənət sahələri idi.
XVII yüzilliyə aid hind miniatürü
Bu dövrdə Hindistanda yeni tipli teatrın əsası qoyuldu.
Çin sənətkarları və rəssamlarının sümük və mərmərdən hazırladıqları əşyalar əsil sənət əsərləri idi. Çin rəssamları ölkədə toxunan parçalara incə naxışlar vururdular.
XVII yüzillikdə Çin memarlığında monumental binaların inşasına başlandı. Pekin sarayı, Mukdendəki (indi Şenyan) imperator mavzoleyi bu dövrdə yarandı.
Hindli rəqqasə
Hind musiqi
aləti
Qafqaz rəqsi
Avropa ölkələrində tətbiq edilən yeni forma və üsullar Çin memarlığına ciddi təsir göstərə bilməmişdi. Çini bu təsirdən özünü təcrid siyasəti qorumuşdu.
Qafqaz xalqlarının özünəməxsus memarlıq abidələri var idi. Bu abidələr içərisində məscidlər, türbələr, pirlər, kilsələr və s. xüsusilə seçilirdi. Burada müdafiə məqsədi daşıyan qüllələr və mülki binaların inşası da geniş yayılmışdı.
Musiqi və rəqslərdə çoxəsrlik tarixi əlaqələrdən doğan ümumi cəhətlər xüsusilə çox idi. Qafqazın bütün şənliklərində ayaq barmaqları üzərində oynanılan rəqs böyük həvəslə ifa edilirdi.
Sizcə, Qafqaz rəqsləri burada yaşayan xalqların hansı xüsusiyyətlərini musiqi dili ilə təqdim edir?