1789-cu ilin avqustunda feodal qaydalarının ləğv edilməsi haqqında bəzi vacib qərarlar qəbul edildi: Fransada feodal sistemi ləğv edilməli, ruhanilər və zadəganlar vergi ödəməmək hüquqlarından və digər üstünlüklərindən könüllü imtina etməli idi. Hər kəs bərabər vergi ödəməklə yanaşı, dövlət vəzifələri və rütbələri əldə edə bilərdi. Beləliklə, feodal qaydalarına əsaslanan sistem sıradan çıxır, bərabərlilik prinsipi əsasında yeni sistem qurulurdu.
1789-cu ildə ABŞ-nin "İstiqlaliyyət bəyannaməsi" əsasında "İnsan və vətəndaş hüquqları haqqında Bəyannamə" qəbul edildi. Bəyannaməyə əsasən vətəndaşların azad və bərabər olması vurğulanır, hakimiyyətin mənbəyinin xalq olduğu elan edilirdi. Bəyannamədə həmçinin insanların öz təhlükəsizliyini təmin etmək, zülmə müqavimət göstərmək, söz, mətbuat kimi hüquq və azadlıqlar, xalqın suverenliyi kimi prinsiplər də əksini tapmışdı.
Uzun müzakirələrdən sonra 1791-ci ildə Konstitusiya qəbul olundu. Konstitusiyada suverenlik hüququnun xalqda olduğu və hakimiyyətin bölünməsi prinsipi qəbul edilirdi. Kral icra hakimiyyətinin başçısı olsa da, onun səlahiyyətləri Konstitusiya ilə məhdudlaşdırılırdı. Beləliklə, Fransada mütləq monarxiyaya son qoyulması ilə konstitusiyalı monarxiya dövrü başlandı.
1791-ci il Konstitusiyasının əhəmiyyəti nə idi?
Fransa daxilində üsyanlar və çəkişmələr davam edirdi. Həmçinin yeni rejimi devirib monarxiya qaydalarını bərpa etmək istəyən qonşu dövlətlərlə də müharibələr gedirdi. 1792-ci ildə respublika tərəfdarları kralı həbs etdilər. Sentyabrda ölkənin şimalında işğalçı qüvvələrin hücumu dayandırıldı və Fransa tarixində ilk dəfə Respublika elan edildi. Beləliklə, yüzilliklərlə davam edən monarxiya
idarəçiliyi sona çatdı. Kral dövlətə xəyanətdə ittiham olunaraq edam edildi.
Yakobin diktaturası. Kralın edamı respublikanın daxili və xarici vəziyyətini gərginləşdirdi. Qonşu ölkələrin kralları vəziyyətdən ciddi narahatlıq keçirdilər. Avstriya, Prussiya, İspaniya, İngiltərə və Hollandiya Fransaya qarşı mübarizəyə başladı.
Yakobinçilər - inqilab zamanı Müqəddəs Yakov kilsəsində toplaşıb iclas keçirən inqilab tərəfdarları
Belə bir vaxtda ölkənin siyasi idarəçiliyində tez-tez dəyişikliklər baş verirdi. Fransa Respublikasının 1793-1794-cü illər dövrü Yakobin diktaturası adlanır. Bu diktatura dövründə yaradılmış geniş səlahiyyətlərə malik olan ictimai Təhlükəsizlik Komitəsi rəqiblərinə qarşı sərt tədbirlər görürdü. Buna görə də Komitənin fəaliyyət dövrü Terror dövrü də adlanır.
İctimai Təhlükəsizlik Komitəsinin rəhbəri Robespyer terrorla bağlı mövqeyini belə ifadə edirdi:
İnqilab azadlıq düşmənlərinə qarşı aparılan bir müharibədir. İnqilab müharibə hökumətidir. Hökumət ayıq-sayıq olmalı, ildırım sürəti ilə hərəkət etməlidir. Əlinizdə olan məcburetmə gücü terrordur.
Robespyer