RUSİYA
Romanovlar, “Məclis Qanunnaməsi",
I Pyotr, “Şimal müharibəsi”, II Yekaterina,
Yassı müqaviləsi
XVII yüzilliyin əvvəlləri Rusiyada
siyasi dağınıqlıq dövrü idi. Daxili
çəkişmələr, sosial münaqişələr, xarici
müdaxilələr və tez-tez baş verən
hakimiyyət dəyişiklikləri vəziyyəti
daha da ağırlaşdırırdı. Xalqın bütün
təbəqələri birləşib bu problemlərə
son qoydu. Nəticədə hakimiyyətə
Romanovlar sülaləsi (1613-1917) gəldi.
XVII yüzilliyin ikinci yarısında sosial-iqtisadi vəziyyət. XVII yüzilliyin ikinci yarısında Rusiyanın təsərrüfat həyatında yeni əlamətlər meydana gəlirdi. Bu,əmtəə istehsalında özünü daha çox göstərirdi.
Əmtəə satış məqsədilə istehsal olunan məhsuldur.
Sənətkarlar artıq sifarişlə deyil, satmaq üçün məhsullar istehsal edirdilər. Lakin təhkimçilik münasibətləri kəndlilərin təsərrüfata marağına mənfi təsir edir, onu bazara deyil, torpağa bağlayırdı.
XVII yüzilliyin ikinci yarısında şəhərlər inkişaf edərək ticarət mərkəzlərinə çevrilirdi. Şəhərlərlə yanaşı, kənd yerlərində də satış üçün məhsullar istehsal edilirdi. Əkinçiliyin az inkişaf etdiyi bölgələrdə sənətkarlığa daha çox diqqət yetirilirdi. Kapitalizmin ilkin mərhələsi olan xırda əmtəə istehsalı muzdlu əməyin tətbiqinə əsaslanırdı. Bu xüsusiyyətlər burjua xarakteri daşıyırdı.
XVII yüzilliyin ikinci yarısında Rusiyada manufakturalar yaranırdı.
Manufaktura əl əməyinə, əmək bölgüsünə və muzdlu əməyə əsaslanan kapitalist müəssisəsidir.
Manufakturalar əl əməyinə əsaslansa da, burada əmək bölgüsü və muzdlu əməkdən istifadə olunurdu. Bu da tədricən kapitalist münasibətlərinin inkişafına yol açırdı. Bu dövrdə Rusiyada silah istehsal etmək üçün xüsusi manufakturalar yaradılmışdı. Onlar, əsasən, dövlətin sifarişlərini yerinə yetirir, həm daxili, həm də xarici bazarlar üçün məhsullar istehsal edirdi. Bu manufakturaların əsas istehsalçı qüvvəsi muzdlu işçilər və təhkimli kəndlilər idi.
Manufakturanın xarakterik xüsusiyyətlərini müəyyən edin.
Bu dövrdə Rusiyada daxili ticarət xeyli artmışdı. Tacirlər ölkədə istehsal olunan məhsulları daha