I Pyotrun vədlərinin boşa çıxması. Qafqaza hücum cəhdləri uğursuzluqla nəticələnən çar Rusiyası Şimal müharibəsində qələbə qazandıqdan sonra cənub istiqamətində təcavüzkar siyasət yürütməyə başladı. Səfəvilər dövlətinin XVIII yüzilliyin əvvəllərində baş vermiş üsyanlar nəticəsində zəifləməsi Rusiya çarı I Pyotrun Qafqazda daha fəal siyasət yürütməsinə şərait yaratdı.
I Pyotr hələ Şimal müharibəsinin gedişində Qafqaza yürüş planı hazırlatmışdı. Bu məqsədlə Xəzər dənizinin qərb və cənub sahillərinin xəritələri çəkilib, çara təqdim edilmişdi. Əfqan üsyançılarının İsfahanda Səfəvi şahı Sultan Hüseyni taxtdan salması xəbərini alan I Pyotr dərhal Qafqaza yürüşə başlamağı qərara aldı. Ümumi sayı yüz min nəfərdən çox olan Rusiya ordusu Səfəvilərin Xəzərsahili bölgələrinə hücum etdi. Öz işğalçılıq niyyətlərini pərdələmək üçün Çar I Pyotr Qafqaz xalqlarına və digər Səfəvi təbəələrinə manifestlə müraciət etdi. O bu manifestdə yürüşünün əsas məqsədinin şaha qarşı üsyan qaldıraraq, Şamaxıdakı rus tacirlərini qarət etmiş qiyamçıları cəzalandırmaq
olduğunu bildirirdi. I Pyotr öz sarayında görüşdüyü gürcü və erməni keşişlərinə isə onları "Osmanlı və Səfəvi zülmündən xilas edəcəyini" bildirmişdi. Bu keşişlər çarı inandırmışdılar ki, rus qoşunları Dağıstana girər-girməz 50 minlik erməni-gürcü ordusu I Pyotra qoşulacaq.
Səfəvilərin Tiflis valisi VI Vaxtanqın çağırdığı məşvərət şurasında gürcü əyanlarının əksəriyyəti Rusiya tərəfində döyüşməkdən imtina etdi. Çoxluğun rəyini nəzərə almayan VI Vaxtanq ona tabe olan qüvvələr və erməni dəstələri ilə birlikdə Qarabağa soxuldu. Gəncə bəylərbəyinin və Səfəvilərə sadiq qalan gürcü dəstələrinin birləşmiş qüvvələri VI Vaxtanqı darmadağın edərək onu Tiflisdən qovdular.
Dağıstan istiqamətində cənuba doğru irəliləyən rus qoşunları qumuq və çeçen döyüşçüləri tərəfindən darmadağın edildilər.
I Pyotrun Xəzərsahili ərazilərə xüsusi diqqət yetirməsinin səbəbi nə idi?
Qumuq və çeçenlərlə işğalçı rus qoşunları arasında döyüş