1787-ci ildə Rusiya ilə Osmanlı arasında başlanan müharibə dağlı xalqları daha da ruhlandırdı. Şeyx Mənsur hərbi əməliyyatları qərbə doğru genişləndirdi. Bu uğurlardan qorxuya düşən Rusiya hökuməti Şeyx Mənsura qarşı o dövrün ən müasir silahları ilə təchiz olunmuş ordu dəstələri göndərdi.
1790-cı ildə Kuban çayı sahilində Şeyx Mənsurun döyüşçüləri ilə ruslar arasında qanlı toqquşma baş verdi. Əsasən, dağlıq ərazilərdə vuruşmağa öyrəşmiş üsyançılar bu döyüşdə xeyli itkilər verdilər. Şeyx Mənsur əsir düşdü və Peterburqda dustaq saxlandığı zindanda vəfat etdi. Şeyx Mənsur Şimali Qafqaz xalqlarının çar Rusiyasına qarşı uzun müddət davam etmiş azadlıq mübarizəsinin ilk qəhrəmanlarından olmuş, hətta çar generalları da onun igidliyindən heyranlıqla bəhs etmişlər.
Alda və Kuban çayı sahilindəki döyüşlərin nəticələrini müqayisə edin.
Osmanlı üzərində qazanılan qələbə Rusiyanı Qafqazın şimalında daha da möhkəmlənməyə, cənubunu da ələ keçirməyə sövq edirdi. Rusiya yenə də riyakarlıqla Qafqazda "xristian himayəçiliyi" pərdəsi altında müstəmləkəçilik siyasəti yeridirdi. Bu siyasətin gerçəkləşməsində II Iraklidən və Cənubi Qafqazda özlərinə "dövlət" qurmaq istəyən ermənilərdən istifadə olunurdu.
Rusiyanın məkrli niyyətlərindən xəbərdar olan Ağa Məhəmməd xan Qacar Azərbaycanın cənubunda qızılbaşların köhnə qüdrətini bərpa edərək 1795-cİ ildə şimala doğru yürüşə başladı.
Şimali Azərbaycan xanlarının bəziləri Ağa Məhəmməd xan Qacara tabe olduqlarını bildirdilər. Daha sonra Kartli-Kaxet hakimi II İrakliyə məktub yazan Ağa Məhəmməd xan Qacar bu torpaqların hələ "Şah İsmayıl dövründən qızılbaşların" olduğunu bildirərək tabe olmağı təklif etdi. II İraklinin sarayındakı rus hərbçiləri
ona "qorxmamağı" bildirdilər. Qacarla döyüşdə II İraklinin hərbi dəstələri məğlub edildi. Qızılbaş ordusu Tiflisə daxil oldu.
Qacarların ordusu yürüşdə
Ağa Məhəmməd xanın Tiflisə daxil olması