Bundan qorxuya düşən Avstriya, Malta, Venesiya və Reç Pospolita 1684-cü ildə Roma papasının təşəbbüsü ilə Osmanlıya qarşı "Müqəddəs birlik" adlı xaçlı ittifaqı təşkil etdi. İki il sonra bu birliyə Rusiya da qoşuldu.
Çoxsaylı ordu ilə Osmanlı torpaqlarına hücum edən müttəfiqlər Osmanlını şərqdən də müharibəyə cəlb etmək üçün "Müqəddəs birliy"ə qoşulmaq təklifi ilə Səfəvi sarayına elçilər göndərdilər. Səfəvi hökmdarı Süleyman şah onlara: "Biz zor günündə qan və din qardaşlarımızı arxadan vurmayacağıq", - cavabını verdi.
XVII yüzilliyin sonlarında "Müqəddəs birlik" dövlətləri ilə müxtəlif cəbhələrdə müharibə aparan Osmanlı dövləti məğlub olaraq Avropada xeyli ərazilər itirdi.
Bununla da Osmanlı dövləti "durğunluq" dövründən "geriləmə" dövrünə qədəm qoydu.
XVII yüzilliyin II yarısında Osmanlı dövlətinin xarici siyasətinə aid cədvəli doldurun.

Tutulan ərazilər | İtirilən ərazilər
--- | ---

Osmanlı dövləti geriləmə dövründə. 1703-cü ildə taxta çıxan III Əhməd Osmanlının beynəlxalq aləmdə itirilmiş nüfuzunu bərpa etmək üçün tədbirlər görməyə başladı. Rusiyanın cənuba doğru artan təcavüzünün qarşısı alındı. Belə ki 1711-ci ildə I Pyotrun "Prut yürüşü" adlandırdığı hücum rus qoşunlarının Osmanlı ordusu tərəfindən mühasirəyə alınması və məğlub edilməsi ilə nəticələndi. I Pyotrun Osmanlı sədrəzəminin qərargahına göndərdiyi rus elçiləri barışıq imzalanmasına nail oldular.
Prut müqaviləsini Osmanlı dövləti üçün uğur hesab etmək olarmı?
Prut savaşı