Koloniyaların idarə olunması. Koloniyaların hamısında təbii şərait eyni deyildi. Bu amil onların fərqli iqtisadi inkişaf yolu keçməsinə səbəb olurdu. Şimal torpaqlarının münbit olmaması və qışın uzun sürməsi əkinçiliklə məşğul olmağı çətinləşdirirdi. Ona görə də köçkünlər toxuculuq emalatxanaları açır, ağac emalı müəssisələri təşkil edir və müxtəlif istehsal sahələri üzrə manufakturalar yaradırdılar. Muzdlu əməyin tətbiqi kapitalist münasibətlərinin inkişafına təsir edirdi. Ticarətin inkişafı nəticəsində Boston Şimali Amerikanın ən böyük limanına çevrilmişdi.
Cənub koloniyalarında torpaq sahibləri çəltik, tütün və qarğıdalı yetişdirilən geniş plantasiyalar təşkil etmişdilər.
Plantasiya müəyyən bir məhsul istehsal edən iri əkinçilik təsərrüfatıdır.
Şimal və Cənub koloniyaları arasında əsas fərq nədən ibarət idi?
Plantasiya sahibləri müxtəlif bitkiləri becərmək üçün qul əməyindən istifadə edirdilər. Hinduları qula çevirmək mümkün deyildi. Ona görə də Afrikadan qaradərili insanları zorla gətirib qul kimi işlədirdilər.
Amerikaya ilk qaradərili afrikalı 1619-cu ildə Hollandiya gəmisi ilə gətirilmişdi. Gəlirli sahə kimi qul alveri getdikcə daha da genişlənirdi. İngiltərə Amerikadakı müstəmləkələrdən çox böyük gəlir əldə edirdi. İngilis kralı burada feodal qaydalarının tətbiq olunmasında maraqlı idi.
Qulların gəmilərlə daşınması
Şimali Amerikada qul əməyinin tətbiqi nə ilə nəticələndi?
Plantasiya sahibinin qulları