Bu müharibə zamanı Səfəvi qoşunları Osmanlı tərəfindən işğal olunmuş ərazilərini azad etdi.
III Muraddan sonra Osmanlı taxtına çıxan III Mehmet özünün baş çavuşunu Səfəvi sarayına göndərmiş və Səfəvi vəliəhdinin İstanbula göndərilməsini tələb etmişdi. Şah I Abbas elçiyə "Səfəvi qaydalarına görə ölkənin əsil sahibi vəliəhd sayılır və şah özü də onun təbəəsi hesab edilir" - deyə cavab vermiş və "sultana hörmət əlaməti olaraq özüm onun sarayına gedərəm", - demişdi. Elçinin bu münasibətinə dözməyən şah onun saqqalını qırxdıraraq İstanbula göndərmişdi.
Səfəvi dövlətinin diplomatik münasibətlərini təhlil edin.
Şah I Abbas ingilis donanmasının köməyi ilə portuqaliyalıları səfəvilərin Hind okeanına mühüm çıxışı olan Hörmüzdən qovdu. Şah I Abbas Moskva çarlığı və Böyük Moğol dövlətləri ilə də dostluq əlaqələri saxlayırdı.
Şah I Səfi
Şah I Abbasdan sonra hakimiyyətə gəlmiş nəvəsi I Səfinin hakimiyyəti illərində (1629-1642) osmanlılarla sülh müqaviləsinin imzalanması nəticəsində əmin-amanlığın yaranması və hərbi xərclərin azlığı Səfəvi dövlətinin iqtisadi gücünü artırdı.
Ənənəvi sənətkarlıq sahələri daha da inkişaf etdi, istər qonşu, istərsə də Qərbi Avropa dövlətləri ilə geniş ticarət əlaqələri yaradıldı. Avropa ölkələrinə ixrac olunan mallar arasında Azərbaycan ustalarının toxuduqları xalçalar xüsusi yer tuturdu.
Səfəvilərin Avropa dövlətləri ilə ticarət əlaqələri ölkənin iqtisadi inkişafına necə təsir göstərirdi?
Səfəvi hökmdarı II Abbasın dövründə (1642-1666) Moskva çarlığının təbəələri olan kazakların səfəvilərin ticarət karvanlarına hücumları iki dövlət arasındakı münasibətləri gərginləşdirdi.
1653-cü ildə Şirvan bəylərbəyi Xosrov xanın başçılıq etdiyi Səfəvi ordusu sayca bir neçə dəfə çox olan rus-kazak dəstələrini darmadağın edərək Moskva çarlarının Şimali Qafqazda inşa etdirdiyi qalaları dağıtdı.
Şah II Abbas