1802-ci il müqaviləsinin nəticələrini əks etdirən karikatur
Fransanın Avropada üstün mövqeyə malik dövlət olmasını istəməyən İngiltərə onunla təkbaşına mübarizə aparmalı olsa da, bunu axıra qədər davam etdirə bilmədi. 1802-ci ildə onlar arasında bağlanmış müqaviləyə əsasən İngiltərə Fransa Respublikasını və onun ələ keçirdiyi əraziləri tanıdı. Fransa isə Misirdən geri çəkildi. Bununla da Fransa ona qarşı aparılan müharibələri uğurla başa çatdırdı. Koalisiya müharibələri Avropada güc tarazlığını və siyasi coğrafiyanı böyük ölçüdə dəyişmiş, yeni dövlətlərarası münasibətlərin yaranmasına səbəb olmuşdur.
İnqilabın nəticələri. Maliyyə və iqtisadi səbəblərdən başlayan Fransa inqilabı dərhal bərabərlik və azadlıq probleminə çevrilərək qısa müddətdə yüksəldi, inqilabın gətirdiyi millət, millətçilik, milli suverenlik, demokratiya
dünyəvilik və ədalət kimi düşüncə və anlayışlar inqilabçı ordular tərəfindən Avropaya yayılmışdı. Koalisiya müharibələri Avropanı siyasi, iqtisadi və sosial cəhətdən köklü surətdə dəyişdi. Əvvəllərdən Avropada qurulmuş olan qüvvələr nisbəti Napoleon müharibələri ilə tamamilə pozuldu.
Fransa inqilabı beynəlxalq siyasi həyatda millətlərin hüquqları, öz gələcəyi üzərində suverenliyi, bərabərliyi, təbii sərhədlər kimi prinsiplər formalaşdırdı. Özündən əvvəlki inqilablardan fərqli olaraq, Fransa inqilabında burjuaziya tam hakimiyyətə sahib olmuşdur.
Fransa inqilabı imtiyazlı təbəqələr və monarxiya üzərində qələbə qazanan, feodal qayda-qanunlarına sona qədər zərbə vuran ilk inqilab oldu.