Konstitusiyanın qəbul edilməsi. 1787-ci ildə Filadelfiyada ştatların nümayəndələrinin iştirak etdiyi təsis məclisi çağırıldı. Məclis ölkənin konstitusiyasını qəbul etdi. Konstitusiya dövlətin idarəetmə formasını və quruluşunu müəyyənləşdirdi. ABŞ federativ respublika oldu.
Filadelfiyada Konstitusiya məclisi
Hakimiyyət üç qola bölündü. Qanunverici hakimiyyət Konqresə məxsus idi. O, iki palatadan ibarət idi. Yuxarı palata Senat, aşağı isə Nümayəndələr palatası adlanırdı. Hər ştatdan Senata iki nəfər senator göndərilirdi. Nümayəndələr palatasının üzvləri isə xalq tərəfindən seçilirdi.
İcraedici hakimiyyətin başında dörd ildən bir seçilən prezident dururdu. Qanunların icrası, xarici siyasətə nəzarət, hərbi qüvvələrə komandanlıq, ali məmurların təyin olunması və s. onun səlahiyyətlərinə daxil idi. Prezident qanunlar üzərində veto da qoya bilərdi. ABŞ-nin ilk prezidenti 1789-cu ildə Corc Vaşinqton seçilmişdir.
Veto qadağanetmə, ləğvetmədir.
Məhkəmə sisteminə Ali Məhkəmə rəhbərlik edirdi. Hakimlər Senatın təsdiqi ilə prezident tərəfindən ömürlük təyin olunurdu. Ali Məhkəmə qanunların konstitusiyaya uyğunluğuna nəzarət edirdi.
ABŞ KONSTİTUSİYASINA GÖRƏ
HAKİMİYYƏT ORQANLARI
KONQRES
PREZİDENT
ALİ MƏHKƏMƏ
SENAT
NÜMAYƏNDƏLƏR
PALATASI
ABŞ Konstitusiyasına görə hakimiyyət bölgüsünü təhlil edin.
ABŞ Konstitusiyası Avropa monarxiyalarındakı qaydalara nisbətən irəliyə doğru böyük addım idi. Bununla yanaşı, onun bəzi məhdud cəhətləri var idi. Konstitusiyada seçki hüququ göstərilmirdi. Bu, ştatların daxili qanunvericiliyi İlə müəyyən olunurdu. Demək olar ki, bütün ştatlarda seçki hüququ almaq üçün mülkiyyətə sahib olmaq lazım gəlirdi. Qadınlar, qullar, hindular və ağdərili əhalinin aşağı təbəqələri səsvermə hüququndan məhrum edilmişdi.
1791 -ci ildə konstitusiyaya ilk əlavə və düzəlişlər edildi. Vətəndaşlara söz, yığıncaq, vicdan və digər hüquqlar verildi. Məhkəmənin hökmü olmadan həbslər keçirmək qadağan edildi.