Dünyanın hər yerindən minlərlə turisti Hindistana cəlb edən möhtəşəm tikili Tac Mahal.
Tikintisinə 1631 -ci ildə başlanmış bu abidə Böyük Moğol hökmdarı Cahan şah tərəfindən yoldaşı Mumtaz Mahalın xatirəsini əbədiləşdirmək üçün inşa edilmişdir. Rəvayətə görə, Cahan şah hələ 16 yaşında ikən kasıb bir qıza aşiq olaraq onunla ailə qurur. Onlar 17 il birlikdə ömür sürürlər. Mumtaz Mahal 14-cü uşağı dünyaya gətirərkən vəfat edir. Cahan şah yoldaşını itirməklə barışa bilmir, xanımının gözəlliyini, ona sevgisini təcəssüm etdirəcək məqbərə tikdirmək qərarına gəlir və bu işə ən yaxşı memarları cəlb edir. Tikinti 20 il davam edir.
Tac Mahal sevgi rəmzi olmaqla yanaşı, həm də zərgərlik incisidir. Tikili, əsasən, zümrüd, müxtəlif növ əqiq və digər dəyərli daşlar, qızıl və gümüş ilə bəzədilmişdir. Bunlardan əlavə, Tac Mahalın divarları 74 sapfir, 625 almaz, 144 rubin və 97 topaz daşları ilə bəzədilmişdir.
Ağ mərmərlə inşa edilən Tac Mahal 4 yüzillik yaşına baxmayaraq, bu gözəl memarlıq incisi ona baxanları özünə heyran edir. Türbəni gözəlləşdirən daha bir səbəb onun görünüşünün rənginin dəyişməsidir. Yağış zamanı türbə şəffaf, səhərlər günəş çıxarkən çəhrayı, gün batdıqda isə qızıl suyuna salınmış kimi olur.
1983-cü ildə Tac Mahal UNESCO-nun Dünya İrsi Siyahısına daxil edilmişdir. Əlavə olaraq, məqbərə "Dünyanın Yeni Yeddi Möcüzəsi" beynəlxalq siyahısına daxil edilmişdir.
Sizcə, verilmiş məlumatlardan hansı Tac
Mahalın möhtəşəmliyini sübut edir?