Xalqın tələbi ilə kral məhkəməyə verildi və 1649-cu ildə məhkəmənin qərarı ilə edam olundu. Kral hakimiyyəti və Lordlar palatası ləğv olundu. Kral hakimiyyətinin ləğv olunması ilə Stüartlar sülaləsinin birinci dövrü başa çatdı. Bundan sonra İngiltərə respublika elan olundu.
Respublika. İngiltərə respublikasını birpalatalı parlament idarə edirdi. Ali qanunverici hakimiyyət parlamentə, icra hakimiyyəti isə Dövlət Şurasına məxsus idi. Hər iki qurumda burjuaziya və yeni zadəganlar üstünlük təşkil edirdi. Respublikanın daxili və xarici siyasəti bu təbəqələrin maraqlarına xidmət edirdi.
Hökumətin həyata keçirdiyi iqtisadi tədbirlər nəticəsində burjuaziyanın və yeni zadəganların iqtisadi İmkanları artdı. Ölkəyə yun və ipək parçaların gətirilməsi qadağan edildi. İngiltərəyə və onun müstəmləkələrinə məhsullar İngiltərə gəmilərində gətirilməli idi. Bu qanun Hollandiyaya qarşı yönəlmişdi. İngiltərə Hollandiyadan geri qalırdı və xarici ticarətdə onun gəmilərindən geniş istifadə edirdi. İngiltərə hökuməti ticarət-müstəmləkə rəqabətində qalib gəlmək üçün güclü donanma yaratmağa başladı.
İngiltərə respublikasının iqtisadi nailiyyətləri onun beynəlxalq nüfuzunun artmasına kömək etdi. Belə ki İspaniya və Fransa onun müstəqilliyini tanımış, Hollandiya və Portuqaliya ilə aparılan müharibədə qalib gəlmiş və onlara üstünlüyünü qəbul etdirmişdi.
Kromvel başda olmaqla İngiltərə ordusu İrlandiyada hərbi əməliyyatlar apardı. Kral tərəfdarları əhalisi katolik olan İrlandiyanın imkanlarından İstifadə edirdilər. İngiltərənin məqsədi İrlandiyanı İşğal etmək və orada kapitalizmin inkişafına şərait yaratmaq idi.
İrlandiyanın işğalı burjuaziyanın və yeni zadəganların daha da varlanmasına imkan yaratdı. İngiltərə ordusu tədricən inqilabi ordudan işğalçı orduya çevrildi. İngiltərə ordusu İrlandiya ilə eyni vaxtda Şotlandiyanı da tabe etdi.
XVII yüzilliyin 50-ci illərində İngiltərə əhalisi respublikaya olan inamını tamamilə itirmişdi. Respublikanın siyasəti xalqın mənafeyinə zidd idi. Ticarətin zəifləməsi və sənayedəki durğunluq işsizlərin sayının artmasına səbəb olmuş, kənd təsərrüfatı məhsullarının istehsalı azalmış və ərzaq məhsullarının qiyməti artmışdı. Ordunun saxlanılması üçün xərclər çoxalmışdı.
Lord-protektorluq. 1653-cü ildə ordunun rəhbərliyi ilə parlament arasında ziddiyyətlər kəskinləşdi. Uzunmüddətli parlament ölkədə tam hakimiyyətə iddia etdiyinə görə seçkiləri qeyri-müəyyən müddətə təxirə salmışdı. Ordunun rəhbərliyi isə silahlı qüvvələri möhkəmləndirməklə hakimiyyətini qorumaq niyyətində idi.
Kromvel tərəfindən "Uzunmüddətli Parlament"in
ləğv olunması