İrakli bu müqaviləni imzalamaqla Səfəvilər dövründə olduğu kimi, ancaq vergi verməklə kifayətlənərək Rusiya tərəfindən himayə olunacağını təmin etmək istəyirdi. Lakin Rusiya bu müqavilənin şərtlərinə Kartli-Kaxet hakiminin xarici siyasət yeritmək hüququnun məhdudlaşdırılması, II iraklinin yaxın adamlarının Peterburqa girov göndərilməsi və Tiflisdə rus qarnizonunun yerləşdirilməsi haqqında bəndləri də əlavə etdi. Cəmi bir neçə ildən sonra nə Rusiya, nə də II İrakli bu müqavilənin şərtlərinə əməl etdi.
Georgiyevsk müqaviləsi Cənubi Qafqaz xalqlarının taleyinə necə təsir göstərdi?
Qafqazı ələ keçirmək istəyən çar Rusiyasının növbəti uğursuzluğu. Çar Rusiyasının Şimali Qafqazda ələ keçirdikləri ərazilərdə yürütdüyü müstəmləkəçilik siyasəti yerli xalqların - noqayların, qumuqların, adıqların (çərkəzlərin), çeçenlərin kəskin müqaviməti ilə qarşılandı. Volqaboyunda, Uralda və Sibirdə olduğu kimi, Rusiya hakimiyyət orqanlarının Qafqazda da yerli əhalinin zorla xristianlaşdırması siyasəti yürütməsi onların azadlıq mübarizəsinin islam dini bayrağı altında aparılmasına səbəb oldu.
1785-ci ildə Şimali Qafqazda Şeyx Mənsurun başçılığı altında Rusiyanın müstəmləkəçilik siyasətinə qarşı üsyan başladı.
Şeyx Mənsur
Yerli əhalinin xeyli hissəsi üsyançılara qoşuldu. Şeyx Mənsurun Alda döyüşündə qazandığı qələbə azadlıq hərəkatının yüksəlişinə səbəb oldu.
Alda döyüşü