Bu qələbədən ruhlanan III Əhməd "Müqəddəs birliy"in digər üzvləri olan Avstriya və Venesiya ilə müharibəyə başladı. Lakin bu dövlətlərlə apardığı döyüşlərdə məğlubiyyətə uğrayan Osmanlı dövləti Balkan yarımadasında xeyli ərazilər itirdi.
Osmanlı sultanı idarəçilikdə və daxili siyasətdə Avropa ölkələrinin təcrübəsini öyrənmək məqsədilə İngiltərə, Fransa və Avstriyanın paytaxt şəhərlərinə xüsusi nümayəndə heyətləri göndərdi. Bu heyətin üzvləri Avropa ölkələrindəki ordu quruculuğu və elmi yeniliklərlə yaxından tanış oldu.
Osmanlı dövlətinin geriləməsinin qarşısını almaq məqsədilə Sədrəzəm İbrahim paşanın başçılığı ilə islahatlar keçirilməsinə başlanıldı.
Dünyəvi elmlərə maraq artdı. Osmanlıda İlk mətbəə açıldı. Qara və Mərmərə dənizlərinin xəritəsi çəkildi. Çiçək xəstəliyinə qarşı peyvənd edilməsi minlərlə insanın həyatını xilas etdi. İstanbulda yanğından mühafizə dəstəsi təşkil olundu.
Avropa memarlığı ilə tanışlıq nəticəsində İstanbulda yeni üslubda binaların İnşasına başlanıldı. İbrahim paşa İstanbul xiyabanlarında lalə gülü
İbrahim paşa
Sultan III Əhmədin Avropa ölkələrinin elçilərini qəbul etməsi
üslubunda bəzədilməsinə xüsusi diqqət yetirirdi. Buna görə də ibrahim paşanın sədrəzəmlik dönəmini çox vaxt "Lalə dövrü" adlandırırlar.
İbrahim paşa Osmanlının əvvəlki nüfuzunun dirçəldilməsini Avropada itirilmiş torpaqlarının qaytarılmasında deyil, boşalmış xəzinənin doldurulmasında görürdü. Xəzinəyə qənaət etmək məqsədilə hətta bəzi yeniçəri birlikləri ləğv olundu. Lakin xəzinəyə daxil olan gəlirin çox hissəsi ordu quruculuğuna yox, daha çox tez-tez sultan sarayında Avropa elçilərinin də iştirak etdikləri dəbdəbəli əyləncələrə və ziyafətlərə xərclənirdi.
Sarayda çoxlu xərc tələb edən belə tədbirlərin keçirilməsi ölkədə narazılığın daha da artmasına səbəb oldu. İstanbul əhalisi Səfəvilərə qarşı döyüşə gedəcək ordunun başında III Əhmədin getməsini tələb etdi. Gündüz ordunun başında guya səfəvilərə qarşı müharibəyə getdiyini nümayiş etdirən sultanın axşam qayıqla İstanbula qayıtması əhalinin səbrini tükətdi. Bundan istifadə edən narazı yeniçərilər üsyan qaldıraraq 1730-cu ildə Sultan III Əhmədin və sədrəzəm İbrahim paşanın hakimiyyətdən uzaqlaşdırılmasına nail oldular.
"Lalə dövrü"nün başa çatmasına hansı amillər səbəb oldu?