FRANSA
Mütləqiyyət, maarifçilər, inqilab,
respublika,yakobinçilər, Direktoriya,
Napoleon Bonapart
XVIII yüzilliyin sonlarına qədər Fransa
mütləqiyyət ölkəsi idi. İnqilab nəticəsində
bu rejimə son qoyuldu. Fransa inqilabı
imtiyazlı təbəqələr və mütləqiyyətə
qalib gələrək feodal qayda-qanunlarını
tamamilə və əvəzsiz ləğv edən ilk inqilab
oldu.
XIV
Lüdoviq
Fransa inqilab ərəfəsində. XVIII yüzillikdə Fransa hələ də feodal qaydalarının hökm sürdüyü ölkə olaraq qalırdı. Ölkə mütləqiyyət rejimi tərəfindən idarə olunurdu. Kral ölkədə mütləq söz sahibi idi və hər şey onun iradəsindən asılı idi. Bu vəziyyət XIV Lüdoviqin (1643-1715) hakimiyyəti dövründə ən yüksək səviyyəyə çatmışdı.
Orta əsrlər dövründən qalma bir çox vergilər hələ də alınırdı. Onlardan biri də vilayətlər arasında daşınan mallardan alınan daxili gömrük haqqı idi. Bu vergi vilayətlər arasında əlaqələri məhdudlaşdırırdı. Bu və mütləqiyyətin digər özbaşınalıqları Yüzillik müharibə dövründən formalaşmağa başlayan vətənpərvərlik və milli siyasi birliyə, demək olar ki, zərbə vuraraq yox edirdi. Fransızları bir arada saxlayan yeganə qüvvə isə mütləqiyyət quruluşu idi.
Fransada milli siyasi birlik və vətənpərvərliyin olmamasının səbəblərini müəyyən edin.
Vergilər iltizam qaydaları ilə toplanırdı. Bu, əhalinin narazılığını daha da artırırdı.
İltizam orta əsrlərdə müəyyən məbləğdə pul ödənilməsi qarşılığında vergi yığılması üçün qazanılan səlahiyyətdir.