Səsvermə məsələsində isə böyük gərginlik yarandı. Belə ki ruhanilər və zadəganlar təbəqələr əsasında səsvermənin keçirilməsini tələb etsələr də, xalq nümayəndələri buna qarşı çıxdılar. Onlar hər kəsin ayrılıqda səs verməsini müdafiə etdilər. Müzakirələr nəticəsiz qaldı. Beləliklə, təbəqələr arasında mübarizə başladı.
Səsvermə məsələsində ruhani və zadəganların aşağı təbəqə ilə razılaşmamasının səbəbi nə idi?
Bundan sonra aşağı təbəqə nümayəndələri xalqın böyük əksəriyyətini təşkil etdiklərini elan edərək özlərini Milli Məclis adlandırdılar. Onlar xalqın suveren hüququnu önə çəkərək məclisin razılığı olmadan vergi yığılmasının yolverilməz olduğunu bildirdilər. Həmçinin aşağı təbəqə ruhaniləri və zadəganları da məclisdə iştirak etməyə dəvət etsələr də, onlar bu dəvətə müsbət cavab vermədilər. Ancaq
caq sonradan ruhanilərin aşağı təbəqəsi və narazı zadəganlar Milli Məclisə qoşuldular.
Kral məclisin iclaslarının keçirilməsinə mane olmağa çalışırdı. Bu onların daha da sıx əməkdaşlıq etməsinə şərait yaratdı. Kralın maneçiliyinə baxmayaraq, Milli Məclisin iclası keçirildi, iclas iştirakçıları Konstitusiya qəbul etməyi qarşıya məqsəd qoydu.
Milli Məclisin Fransa üçün Konstitusiya hazırlamaq addımı yüzilliklər boyu davam edən monarxiya rejimini dəyişmək məqsədi güdürdü. Bu addım krala qarşı çıxmaq demək idi. Bununla da inqilab başlamış oldu. Beləliklə, Fransanın düşdüyü maliyyə böhranının həllini tapmaq üçün toplanmış Baş ştatlar ilk anlarından öz mahiyyətini dəyişərək inqilabi forma aldı. Bundan sonra hər şey sürətlə inkişaf etməyə başladı.
Baş verən proseslər kral, ruhanilər və zadəganları narahat edirdi. Bu vəziyyətdən xəbərdar olan məclis nümayəndələri xalq kütlələri ilə birlikdə mütləqiyyətin simvoluna çevrilmiş Bastiliya qalasına hücum edib ələ
keçirdilər.Bastiliyanın alınması Fransa inqilabının ilk qələbəsi idi. Hadisələr tez bir zamanda Fransanın digər bölgələrinə yayılmağa başladı. Nəticədə kralın gücü xeyli azaldı, ruhanilərin və zadəganların çoxu xaricə qaçdı.
Bastiliya qalasının ələ keçirilməsi