1. Böyük Moğol dövlətinin dağılmasını şərtləndirən amillər hansılar idi?
2. Sizcə, siyasi dağınıqlıq, ara müharibələri sosial-iqtisadi inkişafı necə ləngidə bilərdi?
Tarixdə indiyə kimi öyrəndiyiniz şərti torpaq sahibliyi formalarının cədvəlini qurun.
Dövlətin süqutu. XVIII yüzilliyin 30-cu illərində Hindistan ərazisində Maratx, Benqal, Heydərabad kimi iri müstəqil dövlətlər var idi. Bu dövlətlərin bir-biri ilə mübarizə aparması xarici müdaxiləni asanlaşdırırdı. 1739-cu ildə Nadir şah Moğol ordusunu məğlub edib Dehlini tutdu. Moğol dövləti Nadir şahdan asılılığı qəbul etdi. Nadir şah imperiyasının dağılmasından sonra Hindistanın şimali qərbində yeni bir müstəqil dövlət - Əfqan dövləti yarandı.
Tezliklə əfqanlar Şimali Hindistanı - Böyük Moğol dövlətinin torpaqlarını tutmağa başladılar. Bu zaman Maratx dövləti moğolların müdafiəsinə qalxdı. Uzun sürən Əfqan-Maratx müharibəsi 1761-ci ildə Panipat döyüşü ilə bitdi. Maratxların döyüşdə məğlub olması Böyük Moğol dövlətinin süqutunun başlanğıcı oldu. Qələbəyə baxmayaraq, əfqanlar Hindistanda möhkəmlənə bilmədilər.
Nadir şah imperiyasının dağılmasının Böyük Moğol dövləti üçün hansı müsbət və mənfi cəhətləri oldu?
İngilis işğalı. Belə şəraitdə avropalılar Hindistana hərbi təzyiqi gücləndirməyə başladılar. Hindistana gələn ilk avropalılar portuqallar olsa da, sonradan bu ölkəyə hollandlar, xüsusən də fransız və ingilislər maraq göstərməyə başladı. İngiltərə Hindistanın işğalını Ost-Hind şirkətinin əli ilə həyata keçirirdi. Hind knyazlıqlarından güzəştlər qoparan Ost-Hind şirkəti Hindistanda pul zərb etmək, silahlı dəstələr (sipahilər) saxlamaq hüququ aldı. Tədricən şirkətin yerli hakimlərə siyasi təsiri gücləndi.
Bu, Hindistanın gələcəkdə ingilislər tərəfindən işğal edilməsinə zəmin yaratdı.
Tezliklə Hindistanda nüfuz dairəsi uğrunda ingilis-fransız müharibəsi (1756-1763) başladı. Müharibədə qalib gələn ingilislər hind torpaqlarının tam işğalına başlayaraq 1770-ci ildə Benqaliya və Şimali Hindistanın digər torpaqlarında öz idarəçiliklərini yaratdılar. XVIII yüzilliyin sonlarında Cənubi Hindistanın Heydərabad və Maysor kimi dövlətləri də ingilislər tərəfindən ələ keçirildi.
Hindistan zirehli
geyim, XVIII yüzillik